RESOLUCIÓN do 20 de xuño de 2006, da Dirección Xeral de Formación Profesional e Ensinanzas Especiais, pola que se convocan con carácter extraordinario probas de acceso a ciclos formativos de grao medio de formación profesional específica para o curso 2006-2007.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 30/06/2006

Segundo o artigo 2º da Orde do 1 de abril de 2002, pola que se regulan as probas de acceso aos ciclos formativos de formación profesional específica, a Consellería de Educación e Ordenación Universitaria convocará, cando menos unha vez ao ano, unha proba para o acceso aos ciclos formativos que na comunidade se impartan. A esta proba unicamente poderán concorrer aquelas persoas que non reúnan os requisitos académicos que permitan o acceso directo aos ciclos formativos.
Coa finalidade de facilitar o acceso ás posibles prazas vacantes en ciclos formativos de grao medio de formación profesional ao maior número de persoas interesadas de cara ao curso académico 2006-2007, esta dirección xeral
RESOLVE:
Primeiro.-Convocatoria.
Convocar, con carácter extraordinario, unha proba de acceso para ciclos formativos de grao medio de formación profesional específica que se celebrará o día 7 de setembro nos centros que oportunamente se determinen.
Os delegados provinciais nomearán os presidentes e os demais membros das comisións de realización e establecerán os lugares onde se celebrarán as probas e os centros adscritos a estes, antes do 14 de xullo.
Segundo.-Contidos da proba.
A proba de acceso acreditará que o aspirante posúe coñecementos e habilidades suficientes para cursar con aproveitamento estas ensinanzas. É común para todos os ciclos formativos de grao medio. O seu contido atenderá aos aspectos sociocultural e científico-tecnolóxico da educación secundaria obrigatoria:
-Parte sociocultural:
Comprensión e expresión de textos escritos con propiedade, autonomía e creatividade en galego e castelán.
Coñecemento da historia, xeografía e actitudes da nosa tradición e patrimonio cultural, así como análise dos mecanismos e valores que rexen o funcionamento das sociedades.
-Parte científico-tecnolóxica:
Resolución de problemas nos campos das matemáticas e da tecnoloxía, mediante procedementos de razoamento lóxico.
Realización de exercicios que utilicen códigos científicos e técnicos. Aplicacións do desenvolvemento científico e tecnolóxico e a súa incidencia no medio físico e social.
A valoración de cada unha destas partes expresarase mediante a cualificación de apto ou non apto. Para a superación da proba será necesario obter a cualificación de apto en ambas as dúas partes.
Terceiro.-Probas de acceso adaptadas ás persoas que acrediten discapacidades.
Os solicitantes de proba adaptada deberán cubrir o modelo de solicitude que figura como anexo I da presente resolución e presentar o correspondente certificado acreditativo de minusvalidez emitido polos equipos de valoración e orientación da Vicepresidencia da Igualdade e do Benestar, acompañado do seu ditame técnico facultativo. O tribunal único da avaliación de probas, nomeado pola Dirección Xeral de Formación Profesional e Ensinanzas Especiais, avaliará o grao de discapacidade e, de ser o caso, adaptará a proba de acceso que deban superar os aspirantes, que, en todo caso, deberán respectar o esencial dos obxectivos fixados nos decretos que regulan os currículos das materias da proba.
Cuarto.-Exencións das probas de acceso.
1. Poderán quedar total ou parcialmente exentas da proba de acceso aos ciclos de grao medio, nos termos previstos no punto décimo primeiro da Orde do 1 de abril de 2002 (DOG do 12 de abril), as persoas que acrediten ter superadas totalmente as probas de acceso á universidade para maiores de vinte e cinco anos.
A exención da parte sociocultural será automática achegando a certificación de ter superada a proba de acceso á universidade para maiores de vinte e cinco anos en que conste a opción efectuada e a puntuación acadada en cada unha das materias. Para a exención da parte científico-tecnolóxica deberá constar expresamente no devandito certificado a materia de matemáticas cunha puntuación igual ou superior a 5.
A resolución sobre a exención correspóndelle ao tribunal avaliador que se indica no número sexto, punto dous, da Orde do 1 de abril de 2002.
Entregaráselle ao alumnado a resolución das exencións concedidas que lle correspondan o mesmo día da realización da proba. As resolucións de exencións que non sexan recollidas serán arquivadas nas secretarías dos centros onde se realicen as probas, onde poderán ser retiradas polo alumnado logo de identificación.
A presentación das resolucións de exencións concedidas polo tribunal avaliador permitiralle ao alumno a exención automática en futuras convocatorias e nas mesmas circunstancias.
2. Consonte o Decreto 79/1994, do 8 de abril (DOG do 15 de abril), sobre exención da materia de lingua galega, e a Orde do 30 de xuño de 1994 (DOG do 4 de agosto), que o desenvolve, o alumnado que se incorpore ao sistema educativo de Galicia procedente doutras comunidades autónomas ou do estranxeiro poderá obter a exención das probas de avaliación da materia de lingua galega.
En virtude do Decreto 239/1997, do 10 de setembro (DOG do 12 de setembro), sobre desconcentración e delegación de competencias en determinados procedementos para a implantación do Servizo de Resposta Inmediata (creado e regulado polo Decreto 216/1997, do 30 de xullo), delegarase nos directores dos centros públicos de ensino primario e secundario as competencias sobre exención da materia de lingua galega que ata agora lle correspondían aos delegados provinciais da Consellería de Educación e Ordenación Universitaria.
Con base na normativa anteriormente exposta, o alumnado que se presente ás probas de acceso aos ciclos formativos de formación profesional específica e que solicite a exención de lingua galega deberá facelo constar expresamente no momento de realizar a inscrición para as probas, e presentar a seguinte documentación:
-Anexo I da Orde do 30 de xuño de 1994, asinado polo alumno, onde se exporán as razóns polas que se solicita a exención.
-Fotocopia compulsada do expediente académico ou do libro de escolaridade do alumno, correspondente aos catro últimos anos académicos en que estivera matriculado, ou informe da dirección do centro en que se explique a situación do alumno durante ese período.
-Fotocopia compulsada das páxinas do libro de escolaridade onde consten as altas e as baixas en centros nos catro últimos anos académicos cursados, ou informe da dirección do centro que acredite tal aspecto.
-Acreditación do traslado de residencia do alumno e dos seus pais ou titores para fóra da Comunidade Autónoma de Galicia, se a solicitude se basea no establecido no artigo 2.4º do Decreto 79/1994.
O director do centro onde se presentara a documentación deberá resolver a concesión ou denegación desta exención e enviala, xunto cos resto das solicitudes de exención, á Subdirección Xeral de Formación Profesional nos prazos previstos para a súa incorporación á aplicación informática de xestión das probas de acceso.
No caso de que o alumnado presentara resolucións de exención de lingua galega concedidas con anterioridade á data de inscrición nas probas, o director ou a directora do centro serán os responsables de verificar a vixencia do devandito certificado.
Quinto.-Inscrición e calendario de celebración das probas de acceso aos ciclos de grao medio.
1. Segundo o artigo 6 da Orde do 1 de abril de 2002, as delegacións provinciais da Consellería de Educación e Ordenación Universitaria comunicarán por escrito, antes do día 14 de xullo, á Dirección Xeral de Formación Profesional e Ensinanzas Especiais o seguinte:
-Os inspectores provinciais responsables do proceso das probas de acceso.
-Os lugares onde se vaian realizar as probas e os centros adscritos para que se fagan públicos o día 14 de xullo.
-Os integrantes das comisións de realización das probas por proposta da inspección educativa.
2. A inscrición para as probas de acceso aos ciclos formativos de grao medio presentarase na secretaría de calquera dos institutos de educación secundaria onde se impartan ensinanzas de formación profesional específica, no prazo comprendido entre os días 3 e 10 de xullo de 2006, ambos os dous incluídos, segundo o modelo do anexo VI recollido na Orde do 1 de abril de 2002.
Na páxina web:
http://www.edu.xunta.es/fp
pódese realizar a inscrición para as probas. A folla de inscrición deberase presentar na secretaría dun dos centros anteriormente citados para lle dar validez á inscrición.
3. As persoas solicitantes de proba adaptada deberán cubrir o modelo de solicitude que figura como anexo I desta resolución e presentar o correspondente certificado acreditativo de minusvalidez emitido polo equipo de valoración e orientación da Vicepresidencia da Igualdade e do Benestar, acompañado do seu ditame técnico facultativo.
4. A relación provisional de persoas inscritas publicarase o día 11 de xullo de 2006. Poderase presentar documentación complementaria e reclamacións contra a listaxe provisional os días 12 e 13 de xullo, ambos os dous incluídos. A relación definitiva de inscritos farase pública o día 14 de xullo.
5. No caso do alumnado que solicite exención da proba, exención de lingua galega ou proba adaptada, a dirección do centro remitirá á Subdirección Xeral de Formación Profesional, pola vía de urxencia, a relación de solicitantes e a documentación correspondente de cada unha deles, garantindo a súa recepción o día 17 de xullo. A documentación restante arquivarase no propio centro educativo.
6. O centro enviará á Dirección Xeral de Formación Profesional e Ensinanzas Especiais por correo ordinario, o mesmo día da súa publicación, a relación definitiva de persoas inscritas para realizar a proba, asinada polo director do centro, onde se deberá facer constar expresamente as que solicitan exencións.
7. De detectárense erros no número do documento de identificación (DNI, NIE, pasaporte ou documento de identidade da Unión Europea), poderase solicitar a súa corrección en calquera momento a través dunha reclamación, segundo o modelo de solicitude dispoñible no anexo II desta resolución e na páxina web:
http://www.edu.xunta.es/fp. Esta solicitude deberá ir acompañada dunha fotocopia do documento de identificación e estar asinada polo director ou a directora do centro
, quen enviará por vía de urxencia a reclamación orixinal presentada na secretaría do centro á Subdirección Xeral de Formación Profesional. Non cumprirá que o centro realice trámite adicional ningún coa aplicación informática.
8. A Consellería de Educación e Ordenación Universitaria elaborará as probas de acceso aos ciclos formativos, de acordo co establecido na Orde do 1 de abril de 2002.
9. As probas de acceso aos ciclos de grao medio celebraranse o día 7 de setembro de 2006 no horario que se indica a seguir:
Ás 9.00 horas: presentación.
Das 10.00 ás 12.00 horas: parte científico-tecnolóxica.
Das 12.30 ás 14.30 horas: parte sociocultural.
Sexto.-Tramitación de solicitudes.
1. Os institutos de educación secundaria en que se impartan ensinanzas de formación profesional específica tramitarán a información referente ao alumnado participante nas probas de acceso a ciclos formativos a través da aplicación informática facilitada pola Dirección Xeral de Formación Profesional e Ensinanzas Especiais.
2. A Dirección Xeral de Formación Profesional e Ensinanzas Especiais establecerá, a través dunha circular que se enviará aos institutos de educación secundaria en que se impartan ensinanzas de formación profesional específica, o procedemento e as datas onde se debe realizar a tramitación de cada unha das fases das probas de acceso.
Sétimo.-Resolución de exencións, proba adaptada, cualificación da proba e reclamacións
1. A resolución provisional de exencións á proba e de proba adaptada farase pública nos institutos de educación secundaria onde se realicen as probas, así como na páxina web:
http://www.edu.xunta.es/fp
, o día 19 de xullo de 2006.
2. Contra a resolución provisional de exención da proba e proba adaptada, poderase presentar reclamación os días 20 e 21 de xullo ata ás 12.00 horas ante o presidente do tribunal único no centro onde se realizara a inscrición. Os centros cargarán na aplicación as reclamacións e deberanas remitir, por vía de urxencia, á Subdirección Xeral de Formación Profesional, asegurando a súa recepción o 26 de xullo.
A resolución definitiva de exencións e proba adaptada farase pública o día 27 de xullo nos centros onde se realicen as probas, así como na páxina web:
http://www.edu.xunta.es/fp.
3. O resultado das cualificacións provisionais das probas de acceso a ciclos formativos deberase facer público o 13 de setembro de 2006 nos institutos de educación secundaria nos que se impartan ensinanzas de formación profesional específica, así como na páxina web
http://www.edu.xunta.es/fp.
4. Contra a cualificación provisional da proba, o alumnado poderá presentar reclamación os días 14 e 15 de setembro, ambos os dous incluídos, ante o presidente do tribunal único, no centro onde se realizara a proba ou no centro onde se realizara a inscrición. Os centros teñen de prazo ata as 12.00 horas do día 18 de setembro para cargar as reclamacións na aplicación informática co obxecto de que as comisións de realización localicen os exames reclamados. Posteriormente deberanas remitir á Subdirección Xeral de Formación Profesional, asegurando a súa recepción o día 19 de setembro antes das 10.00 horas.
5. A cualificación definitiva publicarase o 20 de setembro no taboleiro de anuncios dos institutos de educación secundaria onde se realizaron as probas, así como na páxina web
http://www.edu.xunta.es/fp.
6. Contra a resolución de exención e as cualificacións definitivas da proba de acceso poderase interpor recurso de alzada ante a Dirección Xeral de Formación Profesional e Ensinanzas Especiais, no xeito previsto no artigo 114.2º da Lei 30/1992, do 26 de novembro, de réxime xurídico das administracións públicas e do procedemento administrativo común (modificada pola Lei 4/1999, do 13 de xaneiro). A resolución deste recurso, que pon fin á vía administrativa, poderá ser obxecto de recurso contencioso administrativo perante a Sala do Contencioso Administrativo do Tribunal Superior de Xustiza de Galicia, no prazo de dous meses.
7. A superación da proba acreditarase mediante unha certificación, segundo o modelo que figura no anexo II da Orde do 1 de abril de 2002, que será expedida pola secretaría do centro en que se realizou a proba. A certificación de ter superada a proba terá validez como requisito de acceso en todo o Estado.
Disposición derradeira
Esta resolución entrará en vigor o mesmo día da súa publicación no Diario Oficial de Galicia.
Santiago de Compostela, 20 de xuño de 2006
Antonio Vázquez Vázquez
Director xeral de Formación Profesional
e Ensinanzas Especiais